## Educació millora les condicions laborals del personal expert d’FP i professorat especialista d’idiomes i ensenyances artístiques i esportives

*** Es publica un nou decret amb canvis en la contractació que els dona dret a la continuïtat i a una indemnització en cas d’acomiadament
* L’objectiu de la norma és garantir que l’alumnat d’FP i d’ensenyances artístiques, esportives i idiomes reba una formació pràctica de màxima qualitat**

La Conselleria d’Educació, Cultura, Universitats i Ocupació ha publicat en el *Diari Oficial de la Generalitat Valenciana* ([DOGV](https://dogv.gva.es/datos/2025/07/01/pdf/2025_23706_va.pdf)) el Decret 97/2025, que regula el règim de contractació de personal expert del sector productiu per a impartir les ensenyances de formació professional i la contractació del professorat especialista per a impartir les ensenyances artístiques, les ensenyances d’idiomes i les ensenyances esportives.

El director general de Personal Docent, Pablo Ortega, ha manifestat que este decret “suposa una actualització profunda respecte a la normativa anterior, vigent des de 1997, i respon a la necessitat d’adaptar el sistema educatiu a les demandes actuals del mercat laboral i la societat”.

“D’esta manera, la figura de l’expert o especialista es redefinix i ja no es tracta d’assimilar estos perfils als docents tradicionals, sinó de reconéixer el seu valor diferencial com a professionals en actiu, vinculats a un sector empresarial o artístic i seleccionats per la seua experiència i domini pràctic en àrees específiques”, ha afegit el director general.

Els experts i especialistes acudiran al sistema educatiu per a compartir el seu coneixement en aspectes concrets, aportant una visió actualitzada i directament connectada amb el món laboral. Per això, la seua participació en el sistema educatiu es preveu temporalment i generalment simultània amb la seua dedicació a l’empresa privada o com a treballadors autònoms.

Quant al règim retributiu és també diferent, ja que al professorat expert i especialista se li retribuiran les sessions lectives que impartisquen, més un 20 % destinat tant a la preparació d’estes classes com a l’avaluació de l’alumnat. Hi ha una millora objectiva en el règim de contractació dels experts i especialistes, que a partir d’ara es farà en règim laboral amb un contracte indefinit ordinari a temps parcial. Esta nova modalitat de contractació els dona dret a la continuïtat i a una indemnització en cas d’acomiadament.

L’objectiu principal d’este nou decret és garantir que l’alumnat de Formació Professional i d’ensenyances artístiques, esportives i idiomes reba una formació pràctica de màxima qualitat, impartida pels qui millor coneixen les realitats i exigències de l’entorn professional actual.

D’esta manera, la Conselleria d’Educació aposta per una formació més connectada amb la realitat empresarial i artística, facilitant la transferència de coneixements i experiències de primer nivell al sistema educatiu.

El nou decret reforça la qualitat i l’adaptació de l’ensenyança als reptes del segle XXI, i consolida un model en el qual la col·laboració entre el món educatiu i el professional és clau per a la millora en la formació i l’ocupabilitat de l’alumnat.

Fecha: 01/07/2025